b'\n_START_ARTICLE_\nVadim Gyesbreghs\n_START_SECTION_\nSeuraura\n_START_PARAGRAPH_\nGyesbreghs aloitti uransa IHC Leuvenissa, jossa h\xc3\xa4n debytoi Belgian p\xc3\xa4\xc3\xa4sarjassa kaudella 2006\xe2\x80\x932007. H\xc3\xa4n voitti joukkueessa nelj\xc3\xa4nnen kautensa 2009\xe2\x80\x932010 p\xc3\xa4\xc3\xa4tteeksi Belgian-mestaruuden. Gyesbreghs teki kes\xc3\xa4kuussa 2010 sopimuksen Alankomaiden Eredivisiessa pelaavan Eaters Geleenin kanssa, mutta h\xc3\xa4n p\xc3\xa4\xc3\xa4tti kuitenkin siirty\xc3\xa4 kaudeksi 2010\xe2\x80\x932011 Pohjois-Amerikkaan NAHL-junioriliigan Alexandria Blizzardiin. Toisella kaudellaan 2011\xe2\x80\x932012 Gyesbreghs voitti joukkueen sis\xc3\xa4isen tehotilaston lukemalla +30 ja oli Charlie Ausin ja Dylan Zinkin ohella Blizzardin eniten maaleja tehnyt puolustaja._NEWLINE_Kaudeksi 2012\xe2\x80\x932013 Gyesbreghs siirtyi Ranskan toiseksi korkeimmalle sarjatasolla FFHG Division 1:ss\xc3\xa4 pelaavaan Corsaires de Dunkerqueen. Kaudella 2013\xe2\x80\x932014 h\xc3\xa4n jatkoi uraansa vuoden mittaisella sopimuksella maan p\xc3\xa4\xc3\xa4sarjassa Ligue Magnus-joukkue Drakkars de Caenissa. Gyesbreghsin tulokaskausi siell\xc3\xa4 toi 26 runkosarjaottelussa tehot 1+5=6 ja seitsem\xc3\xa4ss\xc3\xa4 karsintasarjaottelussa tehot 1+3=4. Kuudessa pelaamassaan Ranskan cupin ottelussa h\xc3\xa4n j\xc3\xa4i ilman tehopisteit\xc3\xa4. Toukokuussa 2014 Gyesbreghs teki vuoden mittaisen jatkosopimuksen Caenin kanssa._NEWLINE_Kaudeksi 2015\xe2\x80\x932016 Gyesbreghs teki sopimuksen Ligue Magnusin Rapaces de Gapin kanssa, mutta h\xc3\xa4n palasi kuitenkin ennen kauden alkua kotimaahansa pelaamaan BeNe Leaguen HYC Herentalsiin. Gyesbreghs voitti koko liigan puolustajien piste-, maali- ja sy\xc3\xb6tt\xc3\xb6p\xc3\xb6rssin tehoilla 14+35=49 ja ylsi my\xc3\xb6s kev\xc3\xa4\xc3\xa4n 2016 pudotuspeleiss\xc3\xa4 puolustajien piste- ja sy\xc3\xb6tt\xc3\xb6p\xc3\xb6rssin voittoon tehoilla 3+11=14. H\xc3\xa4n voitti kauden p\xc3\xa4\xc3\xa4tteeksi BeNe Leaguen mestaruuden._NEWLINE_Gyesbreghs palasi kaudeksi 2016\xe2\x80\x932017 taas Ranskaan ja teki vuoden mittaisen sopimuksen FFHG Division 1:n Albatros de Brestin kanssa. H\xc3\xa4n oli pudotuspeleiss\xc3\xa4 tehoilla 2+9=11 sarjan tehokkain puolustaja. Gyesbreghs oli my\xc3\xb6s Brestin paras sy\xc3\xb6tt\xc3\xa4j\xc3\xa4 ja jakoi joukkueen sis\xc3\xa4isen pistep\xc3\xb6rssin kolmannen sijan kolmen muun pelaajan kanssa. H\xc3\xa4n eteni Brestin kanssa aina FFHG Division 1:n finaaleihin saakka, mutta mestaruuden vei kuitenkin Scorpions de Mulhouse otteluvoitoin 3-1.\n_START_SECTION_\nMaajoukkueura\n_START_PARAGRAPH_\nGyesbreghs edusti Belgiaa II-divisioonan MM-kilpailuissa vuosina 2009 ja 2010 sek\xc3\xa4 IIA-divisioonan MM-kilpailuissa vuosina 2013, 2015 ja 2016. Vuoden 2009 turnaus p\xc3\xa4\xc3\xa4ttyi B-lohkon hopeaan, vuoden 2010 turnaus A-lohkon pronssiin. Vuosien 2013 ja 2015 turnaukset p\xc3\xa4\xc3\xa4ttyiv\xc3\xa4t hopeaan ja vuoden 2016 turnaus pronssiin. H\xc3\xa4n toimi vuosien 2013 ja 2016 turnauksissa Belgian varakapteenina. Ensimm\xc3\xa4isen\xc3\xa4 mainitussa turnauksessa Gyesbreghs valittiin joukkueen parhaaksi pelaajaksi._NEWLINE_Gyesbreghs pelasi my\xc3\xb6s alle 20-vuotiaiden II-divisioonan MM-kilpailuissa vuosina 2008, 2009 ja 2010 sek\xc3\xa4 III-divisioonan MM-kilpailuissa vuonna 2007, jolloin h\xc3\xa4n voitti hopeaa ja oli nostamassa Belgiaa seuraavaksi vuodeksi II-divisioonaan. Gyesbreghs pelasi my\xc3\xb6s alle 18-vuotiaiden II-divisioonan MM-kilpailuissa vuosina 2007, 2008 ja 2009. Viimeisimm\xc3\xa4ss\xc3\xa4 turnauksessa h\xc3\xa4n jakoi tehoilla 5+2=7 puolustajien pistep\xc3\xb6rssivoiton kolmen muun ja puolustajien maalip\xc3\xb6rssin voiton Romanian Attila Imecsin kanssa.'